এসআই অমিতাভ মালিকের মৃত্যু ঘিরে এখনও উত্তপ্ত পাহাড়। বিমল গুরুঙ্গকে ধরার জন্য মরিয়া পুলিশ। এ অবস্থায় আচমকাই পাহাড় থেকে কেন্দ্রীয় বাহিনী প্রত্যাহারের সিদ্ধান্ত নিল স্বরাষ্ট্র মন্ত্রক। রাজ্য সরকারকে নোটিস পাঠিয়ে আজ কেন্দ্রীয় স্বরাষ্ট্র মন্ত্রক জানিয়ে দিয়েছে, পাহাড় থেকে কেন্দ্রীয় বাহিনীর ১০ কোম্পানিকে প্রত্যাহার করা হচ্ছে।
১৬ অক্টোবর অর্থাৎ সোমবারই কেন্দ্রীয় বাহিনী তুলে নেওয়া হবে পাহাড় থেকে। তবে বিজ্ঞপ্তিতে জানানো হয়েছে, ৫ কোম্পানি কেন্দ্রীয় বাহিনী এখনও মোতায়েন থাকছে পাহাড়ে। জানা গিয়েছে, এ ব্যাপারে ক্ষোভ প্রকাশ করে রাজ্য সরকারের তরফে সরাসরি রাজনাথ সিংহ-র সঙ্গে যোগাযোগ করা হয়েছে। অসন্তুষ্ট মুখ্যমন্ত্রী মমতা বন্দ্যোপাধ্যায়ও। এই টালমাটাল পরিস্থিতিতে কেন্দ্রীয় সরকার কীভাবে এমন সিদ্ধান্ত নিল, তা নিয়ে প্রশ্ন তুলেছেন তিনি। 
প্রসঙ্গত, কিছুদিন ধরেই পাহাড়ে গা ঢাকা দিয়ে রয়েছেন বিমল গুরুঙ্গ। তাঁর সঙ্গে সন্ত্রাসবাদীদের যোগসাজশ রয়েছে বলেও মনে করছে পুলিশ। গত ১২ অক্টোবর রাতে পাতলেবাসের কাছে টাকবার জঙ্গলে বিমল গুরুঙ্গ লুকিয়ে রয়েছেন বলে গোপন সূত্রে খবর পায় পুলিশ। লিম্বু বস্তি এলাকায় একটি বাড়ির মধ্যে অস্ত্র তৈরি হচ্ছিল বলেও পুলিশের কাছে খবর ছিল। সেই মতো গুরুঙ্গকে ধরতে গভীর রাতেই জঙ্গলে অভিযান চালায় তারা। সংঘর্ষে এসআই অমিতাভ মালিক প্রাণ হারান।